IMPACT ตั้งเป้ารายได้ปีนี้จะเติบโต 5% พร้อมคาดปีนี้อัตราเช่าโตเป็น 60%
IMPACT ตั้งเป้ารายได้ปีนี้จะเติบโต 5% พร้อมคาดปีนี้อัตราเช่าโตเป็น 60%
25 พ.ค. 2558

นางสาววันเพ็ญ มุ่งเพียรสกุล กรรมการผู้จัดการ บริษัท อาร์ เอ็ม ไอ จำกัด ในฐานะผู้จัดการกองทรัสต์เพื่อการลงทุนในอสังหาริมทรัพย์ อิมแพ็ค โกรท รีท (IMPACT GROWTH REIT) หรือ MPACT เปิดเผยว่า อิมแพ็ค โกรท รีท ตั้งเป้ารายได้ปีนี้จะเติบโต 5% หรือที่ราว 2.18 พันล้านบาท และมีอัตรากำไรสุทธิไม่ต่ำกว่า 50% โดยคาดว่าปีนี้อัตราการเช่าพื้นที่จะปรับตัวเพิ่มขึ้นมาอยู่ที่ 60% จากปีก่อนอยู่ที่ 55% ซึ่งเป็นการเพิ่มขึ้นอย่างต่อเนื่องหลังจากสถานการณ์ทางการเมืองสงบลง ทั้งกิจกรรมการการตลาด การจัดคอนเสิร์ต และกิจกรรมที่จัดขึ้นเป็นประจำทุกๆปี
ทั้งนี้ อิมแพ็ค โกรท รีท ยังได้เตรียมแผนเพิ่มสินทรัพย์เข้ากองทุนในปี 59 โดยปัจจุบันมีสินทรัพย์มูลค่าราว 3 พันล้านบาท แบ่งเป็น อาคารออฟฟิศให้เช่า IMPACT อาคารจอดรถและโรงแรมโนโวเทล และคอมมูนิตี้มอลล์ในเมืองทอง สำหรับมูลค่าสินทรัพย์ที่ทางอิมแพคฯ จะขายเข้ากองทุนจะต้องมีการพิจารณาอีกครั้ง ซึ่งจะมากกว่ามูลค่าสินทรัพย์ในปัจจุบัน
ด้านนายพอลล์ กาญจนพาสน์ กรรมการผู้จัดการ บริษัท อิมแพ็ค เอ็กซิบิชั่น เมเนจเม้นท์ จำกัด เปิดเผยว่า บริษัทฯตั้งงบลงทุนไว้ราว 2 พันล้านบาท เพื่อใช้ในการสร้างโรงแรม 2 แห่ง โดยคาดว่าจะเริ่มดำเนินการเชิงพาณิชย์ ได้ในปี 60 ซึ่งหลังจากเปิดดำเนินการได้แล้ว อาจจะมีการพิจารณานำสินทรัพย์ทั้ง 2 แห่งนี้เข้าเพิ่มใน อิมแพ็ค โกรท รีท เพิ่มเติม